Հայ-թուրքական արձանագրությունները չեղարկվել են, իսկ հայկական կողմը շահել է, որովհետև եվրոպացիները կարծում էին, թե մենք ենք նախապայմաններ թելադրում. Շարմազանով - Լուրեր Հայաստանից - Թերթ.am
Հայաստանի հանրապետական կուսակցության գործադիր մարմնի նիստին անդրադարձ է արվել արտաքին քաղաքականությանը, Ազգային ժողովի քառօրյային և այլ հարցերի, այդ թվում նաև այսօր Անվտանգության խորհրդի նիստում հայ-թուրքական արձանագրությունների չեղարկմանը:
«Ինչպես հայտնի է, ԱԽ նիստի ընթացքում ՀՀ Նախագահն առոչինչ է հայտարարել հայ-թուրքական արձանագրությունները: Եվս մեկ անգամ հայկական կողմը վերահաստատել է, որ մենք առանց նախապայմանների հարաբերությունների կողմնակից ենք եղել ու կանք, ցյուրիխյան արձանագրությունների ոգին դա առանց նախապայմանների հարաբերությունների հաստատումն է, երկու հարևան երկրների միջև պատերի քանդումն է, ու դիվանագիտական հարաբերությունների հաստատումը»,-ասաց Շարմազանովը:
Նա նշեց, որ ինը տարիների ընթացքում Թուրքիայի քաղաքական ղեկավարությունը գնացել է ոչ թե հարաբերությունների կարգավորումների ճանապարհով, այլ գնացել է նոր պատեր ստեղծելու և նոր նախապայմաններ ստեղծելու ճանապարհով:
«Այն ժամանակ, երբ Հայաստանը սկսում էր ֆուտբոլային դիվանագիտությունը, թուրքական կողմն ասում էր, որ նրանք ձգտելու են զրոյի հասցնել խնդիրները, որոնք ունեն հարևանների հետ: Այսօր մենք պետք է արձանագրենք, որ նրանք զրոյի են հասցրել այն հարևանների թիվը, ում հետ չունեն խնդիր»«-ասաց ԱԺ փոխնախագահը:
Էդուարդ Շարմազանովի խոսքով՝ արձանագրությունների նախաստորագրմամբ հայկական կողմը նպատակ է ունեցել կարգավորել Թուրքիայի հետ դիվանագիտական հարաբերությունները, և այս ամենից միևնույն է, հայկական կողմը շահել է.«Բացատրեմ ինչու. երբ մենք այդ արձանագրությունները ստորագրեցինք եվրոպացի և ոչ միայն եվրոպացի շատ գործընկեր կարծում էին,անգամ բարձրաձայնում էին, որ հայկական կողմն է նախապայմաններ թելադրում, բայց այս տարիները ցույց տվեցին, որ հայկական կողմը բացառապես հարաբերությունների հաստատման կողմնակից է, նախապայմաններ դրել և դնում է թուրքական կողմը, որը մեզ համար անթույլատրելի է»:
Շարմազանովի խոսքով՝ առնվազն միջազգային հանրության համար հստակ էր, որ գնդակը թուրքական կողմի կիսադաշտում է, այդ մասին տարիներ առաջ հայտարարել է նաև ԱՄՆ պետքարտուղար Հիլարի Քլինթոնը:
«Գնդակը Թուրքիայի կիսադաշտում է, Քլինթոնն օգտագործեց այն նույն բառապաշարը, ինչ օգտագործում էր ՀՀ Նախագահ Սերժ Սարգսյանը»,-ասաց Շարմազանովը և հավելեց, որ հայկական կողմը մնում է առանց նախապայմաների հարաբերությունների կողմնակից։